CELEX: 52018PC0031
Language: sl
Date: 2018-01-12
Title: Predlog SKLEP SVETA o stališču, ki se zastopa v imenu Evropske unije na enainšestdesetem zasedanju Komisije ZN za droge o vključitvi snovi v tabele v okviru Enotne konvencije o mamilih iz leta 1961, kakor je bila spremenjena s Protokolom iz leta 1972, in Konvencije o psihotropnih substancah iz leta 1971

EVROPSKA KOMISIJA
            Bruselj, 12.1.2018
            COM(2018) 31 final
            2018/0011(NLE)
            Predlog
            SKLEP SVETA
            o stališču, ki se zastopa v imenu Evropske unije na enainšestdesetem zasedanju Komisije ZN za droge o vključitvi snovi v tabele v okviru Enotne konvencije o mamilih iz leta 1961, kakor je bila spremenjena s Protokolom iz leta 1972, in Konvencije o psihotropnih substancah iz leta 1971
            
               
         
         
            
               OBRAZLOŽITVENI MEMORANDUM
            
            
               1.PREDMET UREJANJA PREDLOGA
            
            
               Ta predlog se nanaša na sklep o določitvi stališča, ki se zastopa v imenu Unije na 61. zasedanju Komisije ZN za droge o vključitvi snovi v tabele v okviru Enotne konvencije ZN o mamilih iz leta 1961, kakor je bila spremenjena s Protokolom iz leta 1972, in Konvencije ZN o psihotropnih substancah iz leta 1971.
            
            
               2.OZADJE PREDLOGA
            
            
               2.1.Enotna konvencija ZN o mamilih iz leta 1961, kakor je bila spremenjena s Protokolom iz leta 1972, in Konvencija ZN o psihotropnih substancah iz leta 1971
            
            
               Cilj Enotne konvencije Združenih narodov (v nadaljnjem besedilu: ZN) o mamilih iz leta 1961, kakor je bila spremenjena s Protokolom iz leta 1972 (v nadaljnjem besedilu: Konvencija o mamilih)
                  1
               , je boj proti zlorabi drog z usklajenimi mednarodnimi ukrepi. Obstajata dve vrsti intervencije in nadzora, ki se dopolnjujeta. Po eni strani si prizadeva omejiti posedovanje, uporabo, trgovino, distribucijo, uvoz, izvoz, izdelovanje in proizvodnjo drog izključno na medicinske in znanstvene namene. Po drugi strani gre za boj proti prometu s prepovedanimi drogami, in sicer v okviru mednarodnega sodelovanja, namenjenega odvračanju preprodajalcev drog od trgovine z drogami.
            
            
               S Konvencijo ZN o psihotropnih substancah iz leta 1971 (v nadaljnjem besedilu: Konvencija o psihotropnih substancah)
                  2
                je vzpostavljen mednarodni sistem nadzora nad psihotropnimi snovmi. Konvencija je odziv na diverzifikacijo in razširitev spektra prepovedanih drog in z njo so bile uvedene kontrole za številne sintetične droge glede na njihov potencial za zlorabo na eni strani in njihovo terapevtsko vrednost na drugi.
            
            
               Vse države članice EU so pogodbenice Konvencije o mamilih in Konvencije o psihotropnih substancah. Unija ni pogodbenica teh konvencij.
            
            
               2.2.Komisija ZN za droge
            
            
               Komisija ZN za droge (v nadaljnjem besedilu: CND) je komisija Ekonomskega in socialnega sveta ZN (v nadaljnjem besedilu: ECOSOC), njene naloge in pristojnosti pa so med drugim določene v Konvenciji o mamilih in Konvenciji o psihotropnih substancah. Sestavljena je iz 53 držav članic ZN, ki jih izvoli ECOSOC. Med članicami CND z glasovalno pravico je trenutno 12 držav članic EU
                  3
               . Unija ima v CND status opazovalke.
            
            
               2.3.Predvideni akt Komisije ZN za droge
            
            
               CND redno spreminja seznam snovi, ki so priložene Konvenciji o mamilih in Konvenciji o psihotropnih substancah na podlagi priporočil Svetovne zdravstvene organizacije (v nadaljnjem besedilu: SZO), ki ji svetuje Strokovni odbor za odvisnost od drog.
            
            
               SZO je 8. decembra 2017 generalnemu sekretarju ZN priporočila
                  4
               , naj v tabele konvencij doda 12 novih snovi.
            
            
               CND bo na 61. zasedanju, ki bo potekalo od 12. do 16. marca 2018 na Dunaju, sprejela sklepe o vključitvi teh 12 snovi v tabele v okviru Konvencije o mamilih in Konvencije o psihotropnih substancah.
            
            
               3.STALIŠČE, KI SE ZASTOPA V IMENU UNIJE
            
            
               Spremembe tabel Konvencije o mamilih in Konvencije o psihotropnih substancah neposredno vplivajo na področje uporabe prava Unije na področju nadzora nad drogami za vse države članice. Člen 1 Okvirnega sklepa Sveta 2004/757/PNZ z dne 25. oktobra 2004 o opredelitvi minimalnih določb glede elementov kaznivih dejanj in kazni na področju nedovoljenega prometa s prepovedanimi drogami
                  5
                določa, da so v tem okvirnem sklepu „prepovedane droge“ vse snovi, zajete bodisi s Konvencijo o mamilih bodisi s Konvencijo o psihotropnih substancah. Okvirni sklep Sveta 2004/757/PNZ se zato uporablja za snovi v tabelah Konvencije o mamilih in Konvencije o psihotropnih substancah. Zato vse spremembe tabel, priloženih tema konvencijama, neposredno vplivajo na skupna pravila EU in spreminjajo njihovo področje uporabe v smislu člena 3(2) PDEU. To velja ne glede na to, ali je za zadevno snov že uveden nadzor na ravni EU na podlagi Sklepa Sveta 2005/387/PNZ.
            
            
               Od 12 snovi, za katere SZO priporoča vključitev v tabele, nadzorni ukrepi na ravni EU že veljajo le za akriloilfentanil (akrilfentanil)
                  6
                in furanilfentanil
                  7
               . Na podlagi poročila Evropskega centra za spremljanje drog in zasvojenosti z drogami (EMCDDA) o oceni tveganja, ki je bila izvedena v skladu z določbami člena 6(2), (3) in (4) Sklepa Sveta 2005/387/PNZ o izmenjavi podatkov, oceni tveganja in nadzoru nad novimi psihoaktivnimi snovmi
                  8
               , je Komisija 15. decembra 2017 predložila predloge za uvedbo nadzornih ukrepov po vsej EU za sedem dodatnih novih psihoaktivnih snovi, tj. karfentanil, 4-fluoroizobutirfentanil (4-FIBF, pFIBF), tetrahidrofuranilfentanil (THF-F), AB-CHMINACA, ADB-CHMINACA, CUMYL-4CN-BINACA in 5F-MDMB-PINACA (5F-ADB)
                  9
               , od katerih jih je pet predlaganih tudi za vključitev v tabele na mednarodni ravni (glej podčrtane snovi). Za ostalih pet snovi nadzorni ukrepi po vsej EU še niso bili obravnavani.
            
            
               Države članice bi se morale s skupnim stališčem v Svetu pripraviti na zasedanje CND, kadar se skliče, da se sprejme odločitev o vključitvi snovi v tabele. To stališče bi morale zaradi omejitev, ki jih prinaša status Unije kot opazovalke, izraziti države članice, ki so trenutno članice CND, pri čemer nastopijo skupaj v interesu Unije v okviru CND. Unija, ki ni pogodbenica Konvencije o mamilih in Konvencije o psihotropnih substancah, v CND nima glasovalne pravice.
            
            
               Zato Komisija predlaga skupno stališče, ki se zastopa v imenu Evropske unije na 61. zasedanju CND o vključitvi snovi v tabele v okviru Konvencije o mamilih in Konvencije o psihotropnih substancah. Po predlogu, ki je bil sprejet za zasedanje CND v marcu 2017
                  10
               , Komisija tokrat drugič predstavlja osnutek predloga za skupno stališče EU. Svet je sprejel skupno stališče
                  11
               , kar je EU omogočilo enotno nastopanje na zasedanju CND marca 2017 v zvezi z vključitvijo snovi v tabele na mednarodni ravni, saj so države članice, ki sodelujejo v CND, v skladu s sprejetim skupnim stališčem glasovale za vključitev snovi v tabele.
            
         
         
            
               4.PRAVNA PODLAGA
            
            
               4.1.Postopkovna pravna podlaga
            
            
               V členu 218(9) Pogodbe o delovanju Evropske unije (PDEU) so predvideni sklepi o določitvi „stališč, ki naj se v imenu Unije zastopajo v organu, ustanovljenem s sporazumom, kadar ta organ sprejema akte s pravnim učinkom, razen aktov o spremembah ali dopolnitvah institucionalnega okvira sporazuma.“
            
            
               Člen 218(9) PDEU se uporablja ne glede na to, ali je Unija članica organa ali pogodbenica obravnavanega sporazuma. CND je glede na to, da je organ, ki so mu dodeljene posebne naloge v okviru Konvencije o mamilih in Konvencije o psihotropnih substancah, v smislu tega člena „organ, ustanovljen s sporazumom“.
            
            
               Pojem „akti s pravnim učinkom“ vključuje akte, ki imajo pravni učinek po pravilih mednarodnega prava, ki urejajo zadevni organ. Vključuje tudi instrumente, ki nimajo zavezujočega učinka v mednarodnem pravu, vendar „lahko odločilno vplivajo na vsebino ureditve, ki jo sprejme zakonodajalec Unije“
                  12
               .
            
            
               Sklepi CND o vključitvi v tabele so „akti s pravnim učinkom“ v smislu člena 218(9) PDEU. V skladu s Konvencijo o mamilih in Konvencijo o psihotropnih substancah so sklepi CND samodejno zavezujoči, razen če pogodbenica ne predloži sklepa za pregled ECOSOC-u v ustreznem roku
                  13
               . Sklepi ECOSOC-a so dokončni. Sklepi CND o vključitvi v tabele imajo tudi pravne učinke v pravnem redu EU v skladu s pravom Unije, in sicer z Okvirnim sklepom Sveta 2004/757/PNZ. Spremembe tabel Konvencije o mamilih in Konvencije o psihotropnih substancah neposredno vplivajo na področje uporabe tega pravnega akta EU.
            
            
               4.2.Materialna pravna podlaga
            
            
               Glavni cilj in vsebina predvidenega akta se nanašata na nedovoljen promet s prepovedanimi drogami.
            
            
               Zato je materialna pravna podlaga predlaganega sklepa člen 83(1) Pogodbe o delovanju Evropske unije (PDEU), ki opredeljuje nedovoljen promet s prepovedanimi drogami kot eno od oblik kriminala s posebnimi čezmejnimi posledicami ter pooblašča Evropski parlament in Svet, da določita minimalna pravila glede opredelitve kaznivih dejanj in sankcij na področju nedovoljenega prometa s prepovedanimi drogami.
            
            
               4.3.Načelo neobveznega sodelovanja
            
            
               V skladu s členom 10(4) Protokola (št. 36) o prehodni ureditvi, ki je priložen Pogodbama, je Združeno kraljestvo poslalo uradno obvestilo, da ne sprejema polne pristojnosti Komisije in Sodišča v zvezi z akti na področju policijskega in pravosodnega sodelovanja v kazenskih zadevah, sprejetimi pred začetkom veljavnosti Lizbonske pogodbe. Zato se Okvirni sklep Sveta 2004/757/PNZ in Sklep Sveta 2005/387/PNZ od 1. decembra 2014 ne uporabljata več za Združeno kraljestvo
                  14
               .
            
            
               Ker sklepi CND o vključitvi v tabele ne vplivajo na skupna pravila na področju nedovoljenega prometa s prepovedanimi drogami, ki so za Združeno kraljestvo zavezujoča, Združeno kraljestvo ne sodeluje pri sprejetju sklepa Sveta o določitvi stališča, ki se zastopa v imenu Unije ob sprejetju takšnih sklepov o vključitvi v tabele.
            
            
               4.4.Zaključek
            
            
               Pravna podlaga tega predloga je člen 83(1) v povezavi s členom 218(9) Pogodbe o delovanju Evropske unije (PDEU).
            
            
               2018/0011 (NLE)
            
            
               Predlog
            
            
               SKLEP SVETA
            
            
               o stališču, ki se zastopa v imenu Evropske unije na enainšestdesetem zasedanju Komisije ZN za droge o vključitvi snovi v tabele v okviru Enotne konvencije o mamilih iz leta 1961, kakor je bila spremenjena s Protokolom iz leta 1972, in Konvencije o psihotropnih substancah iz leta 1971
            
            
               SVET EVROPSKE UNIJE JE –
            
            
               ob upoštevanju Pogodbe o delovanju Evropske unije in zlasti člena 83(1) v povezavi s členom 218(9) Pogodbe,
            
         
         
            
               ob upoštevanju predloga Evropske komisije,
            
            
               ob upoštevanju naslednjega:
            
            
               (1)Enotna konvencija Združenih narodov (v nadaljnjem besedilu: ZN) o mamilih iz leta 1961, kakor je bila spremenjena s Protokolom iz leta 1972
                  15
                (v nadaljnjem besedilu: Konvencija o mamilih), je začela veljati 8. avgusta 1975.
            
            
               (2)V skladu s členom 3 Konvencije o mamilih se lahko Komisija ZN za droge odloči, da v tabele iz navedene konvencije doda snovi. Tabele lahko spreminja samo v skladu s priporočili Svetovne zdravstvene organizacije (v nadaljnjem besedilu: SZO), lahko pa se tudi odloči, da sprememb, ki jih priporoča SZO, ne bo uveljavila.
            
            
               (3)Konvencija ZN o psihotropnih substancah iz leta 1971 (v nadaljnjem besedilu: Konvencija o psihotropnih substancah)
                  16
                je začela veljati 16. avgusta 1976.
            
            
               (4)V skladu s členom 2 Konvencije o psihotropnih substancah se lahko Komisija ZN za droge na podlagi priporočil SZO odloči, da v tabele iz navedene konvencije doda snovi ali da jih iz njih črta. Ima široka diskrecijska pooblastila, v okviru katerih lahko upošteva gospodarske, socialne, pravne, upravne in druge dejavnike, ne sme pa ravnati samovoljno.
            
            
               (5)Spremembe tabel obeh konvencij neposredno vplivajo na področje uporabe prava Unije na področju nadzora nad drogami. Okvirni sklep Sveta 2004/757/PNZ
                  17
                se uporablja za snovi, naštete v tabelah, priloženih Konvenciji o mamilih in Konvenciji o psihotropnih substancah. Zato vse spremembe tabel, priloženih navedenima konvencijama, neposredno vplivajo na skupna pravila Unije in spreminjajo njihovo področje uporabe v smislu člena 3(2) Pogodbe o delovanju Evropske unije (PDEU).
            
            
               (6)Komisija ZN za droge bo na enainšestdesetem zasedanju od 12. do 16. marca 2018 na Dunaju sprejela sklepe glede vključitve 12 novih snovi v tabele konvencij.
            
            
               (7)Unija ni pogodbenica zadevnih konvencij ZN. Ima status opazovalke v Komisiji ZN za droge, v kateri ima trenutno 12 držav članic glasovalno pravico. Zato bi moral Svet te države članice pooblastiti, da izrazijo stališče Unije o vključitvi snovi v tabele v okviru Konvencije o mamilih in Konvencije o psihotropnih substancah, saj odločitve o dodajanju novih snovi v tabele konvencij spadajo v izključno pristojnost Unije.
            
            
               (8)SZO je 8. decembra 2017 generalnemu sekretarju ZN priporočila, naj se v tabeli I in IV Konvencije o mamilih doda ena nova snov, v Tabelo I Konvencije o mamilih pet novih snovi in v Tabelo II Konvencije o psihotropnih substancah šest novih snovi
                  18
               .
            
            
               (9)Glede na oceno Strokovnega odbora SZO za odvisnost od drog (v nadaljnjem besedilu: strokovni odbor) je karfentanil (metil 1-(2-feniletil)-4-[fenil(propanoil)amino]piperidin-4-karboksilat) sintetični opioid in velja za enega najmočnejših znanih opioidov. Karfentanil je spojina, ki je pod nadzorom v 16 državah članicah in se uporablja predvsem kot pomirjevalo za velike živali. Ni namenjen za terapevtsko uporabo pri ljudeh. Evidenc o njegovi terapevtski uporabi ni, je pa že povzročil smrtne žrtve. Obstajajo zadostni dokazi, da se zlorablja ali da je verjetno, da se zlorablja, in lahko pomeni javni zdravstveni in družbeni problem, kar upravičuje uvrstitev snovi pod mednarodni nadzor. Zato SZO priporoča, da se karfentanil uvrsti v tabeli I in IV Konvencije o mamilih.
            
            
               (10)Evropski center za spremljanje drog in zasvojenosti z drogami spremlja karfentanil kot novo psihoaktivno snov pod pogoji Sklepa Sveta 2005/387/PNZ
                  19
               . O zasegih karfentanila je poročalo sedem držav članic. Je v prosti prodaji na trgu, prodaja se tudi v mešanicah s heroinom in drugimi opioidi. Povezan je z resnimi neželenimi dogodki, vključno z vsaj 60 smrtmi v Uniji. Za karfentanil Evropski center za spremljanje drog in zasvojenosti z drogami izvaja ocene tveganja. Evropska komisija je 15. decembra 2017 za karfentanil predlagala uvedbo nadzornih ukrepov na podlagi Sklepa Sveta 2005/387/PNZ
                  20
               .
            
            
               (11)Zato bi morale države članice zastopati stališče, da se karfentanil doda v tabeli I in IV Konvencije o mamilih.
            
            
               (12)Glede na oceno strokovnega odbora je okfentanil (N-(2-fluorofenil)-2-metoksi-N-[1-(2-feniletil)piperidin-4-il]acetamid) spojina, ki je po strukturi podobna opioidnemu analgetiku fentanilu. Okfentanil v nobeni državi ni odobren za medicinsko uporabo. Obstajajo zadostni dokazi, da se zlorablja ali da je verjetno, da se zlorablja, in lahko postane javni zdravstveni in družbeni problem, kar upravičuje uvrstitev snovi pod mednarodni nadzor. Zato SZO priporoča, da se okfentanil uvrsti v Tabelo I Konvencije o mamilih.
            
            
               (13)Okfentanil spremlja Evropski center za spremljanje drog in zasvojenosti z drogami kot novo psihoaktivno snov pod pogoji Sklepa 2005/387/PNZ. Okfentanil je bil odkrit v 12 državah članicah. Je v prosti prodaji na trgu ter v vzorcih, ki se prodajajo kot heroin. Povezan je z resnimi neželenimi dogodki, vključno s smrtmi, in zanj sta bili v sistemu zgodnjega opozarjanja Unije objavljeni dve opozorili, povezani z javnim zdravjem.
            
            
               (14)Zato bi morale države članice zastopati stališče, da se okfentanil doda v Tabelo I Konvencije o mamilih.
            
            
               (15)Glede na oceno strokovnega odbora je furanilfentanil (Fu-F; N-fenil-N-[1-(2-feniletil)piperidin-4-il]furan-2-karboksamid) sintetični opioid, po strukturi podoben fentanilu, ki je nadzorovana snov in se na splošno uporablja v medicini pri splošni anesteziji med operacijami in za lajšanje bolečin. Gre za derivat fentanila z dvema posebnima značilnostma: (a) višja lipotopnost, ki omogoča hitro absorpcijo v krvni obtok, in (b) znatno večja afiniteta do μ-opioidnih receptorjev kot pri morfinu. Zaradi teh značilnosti ima furanilfentanil zelo tvegan farmakološki profil. V zadnjih nekaj letih se je povečalo število smrtnih žrtev zaradi uporabe te snovi. Evidenc o terapevtski uporabi furanilfentanila ni. Obstajajo zadostni dokazi, da se zlorablja ali da je verjetno, da se zlorablja, in lahko pomeni javni zdravstveni in družbeni problem, kar upravičuje uvrstitev snovi pod mednarodni nadzor. Zato SZO priporoča, da se furanilfentanil uvrsti v Tabelo I Konvencije o mamilih.
            
            
               (16)Za furanilfentanil že veljajo nadzorni ukrepi na ravni Unije na podlagi Sklepa 2005/387/PNZ
                  21
               .
            
            
               (17)Zato bi morale države članice zastopati stališče, da se furanilfentanil doda v Tabelo I Konvencije o mamilih.
            
            
               (18)Glede na oceno strokovnega odbora je akriloilfentanil (akrilfentanil; N-(1-fenetilpiperidin-4-il)-N-fenilakrilamid) sintetični opioid, po strukturi podoben fentanilu, ki je nadzorovana snov in se na splošno uporablja v medicini pri splošni anesteziji med operacijami in za lajšanje bolečin. Akriloilfentanil se uporablja in zlorablja za nemedicinske namene enako in za enake želene učinke kot drugi opioidi. Evidenc o njegovi terapevtski uporabi ni, je pa že povzročil smrtne žrtve. Obstajajo zadostni dokazi, da se zlorablja ali da je verjetno, da se zlorablja, in lahko pomeni javni zdravstveni in družbeni problem, kar upravičuje uvrstitev snovi pod mednarodni nadzor. Zato SZO priporoča, da se akriloilfentanil uvrsti v Tabelo I Konvencije o mamilih.
            
         
         
            
               (19)Za akriloilfentanil že veljajo nadzorni ukrepi na ravni Unije na podlagi Sklepa 2005/387/PNZ
                  22
               .
            
            
               (20)Zato bi morale države članice zastopati stališče, da se akriloilfentanil doda v Tabelo I Konvencije o mamilih.
            
            
               (21)Glede na oceno strokovnega odbora je 4-fluoroizobutirfentanil (4F-iBF, 4-FIBF, pFIBF; N-(4-fluorofenil)-N-(1-fenetilpiperidin-4-il)izobutiramid) sintetični opioid. 4-fluoroizobutirfentanil je eden najnovejših derivatov fentanila, ki se prodaja in uporablja podobno kot drugi dovoljeni in prepovedani opioidi. Trenutno obstajajo dokazi, da 4-fluoroizobutirfentanil predstavlja podobna tveganja za javno zdravje kot derivati fentanila, razviti pred njim. Evidenc o njegovi terapevtski uporabi ni, je pa že povzročil smrtne žrtve. Obstajajo zadostni dokazi, da se zlorablja ali da je verjetno, da se zlorablja, in lahko pomeni javni zdravstveni in družbeni problem, kar upravičuje uvrstitev snovi pod mednarodni nadzor. Zato SZO priporoča, da se 4-fluoroizobutirfentanil uvrsti v Tabelo I Konvencije o mamilih.
            
            
               (22)Evropski center za spremljanje drog in zasvojenosti z drogami spremlja 4-fluoroizobutirfentanil kot novo psihoaktivno snov pod pogoji Sklepa 2005/387/PNZ. 4-fluoroizobutirfentanil je bil zasežen v štirih državah članicah. Je v prosti prodaji na trgu. Povezan je z resnimi neželenimi dogodki, vključno z vsaj 16 smrtmi. Za 4-fluoroizobutirfentanil Evropski center za spremljanje drog in zasvojenosti z drogami izvaja ocene tveganja. Evropska komisija je 15. decembra 2017 za 4-fluoroizobutirfentanil predlagala uvedbo nadzornih ukrepov na podlagi Sklepa 2005/387/PNZ
                  23
               .
            
            
               (23)Zato bi morale države članice Unije zastopati stališče, da se 4-fluoroizobutirfentanil doda v Tabelo I Konvencije o mamilih.
            
            
               (24)Glede na oceno strokovnega odbora je tetrahidrofuranilfentanil (THF-F; N-fenil-N-[1-(2-feniletil)piperidin-4-il] tetrahidrofuran-2-karboksamid) sintetični opioid. Doslej zbrani podatki iz študij in vitro ter toksikološke ugotovitve in vzorci uporabe kažejo, da je tetrahidrofuranilfentanil verjetno narkotični opioidni analgetik za ljudi, katerega nevarnost zlorabe in potencial za povzročitev odvisnosti sta podobna kot pri fentanilu in drugih prepovedanih opioidih. Evidenc o njegovi terapevtski uporabi ni, je pa že povzročil smrtne žrtve. Obstajajo zadostni dokazi, da se zlorablja ali da je verjetno, da se zlorablja, in lahko pomeni javni zdravstveni in družbeni problem, kar upravičuje uvrstitev snovi pod mednarodni nadzor. Zato SZO priporoča, da se tetrahidrofuranilfentanil uvrsti v Tabelo I Konvencije o mamilih.
            
            
               (25)Evropski center za spremljanje drog in zasvojenosti z drogami spremlja tetrahidrofuranilfentanil kot novo psihoaktivno snov pod pogoji Sklepa 2005/387/PNZ. Tetrahidrofuranilfentanil je bil zasežen v eni državi članici. Je v prosti prodaji na trgu. Povezan je z resnimi neželenimi dogodki, vključno z vsaj 14 smrtmi. Za tetrahidrofuranilfentanil Evropski center za spremljanje drog in zasvojenosti z drogami izvaja ocene tveganja. Evropska komisija je 15. decembra 2017 za tetrahidrofuranilfentanil predlagala uvedbo nadzornih ukrepov na podlagi Sklepa 2005/387/PNZ
                  24
               .
            
            
               (26)Zato bi morale države članice zastopati stališče, da se tetrahidrofuranilfentanil (THF-F) doda v Tabelo I Konvencije o mamilih.
            
            
               (27)Glede na oceno strokovnega odbora je 4-fluoroamfetamin (4-FA; 1-(4-fluorofenil)propan-2-amin) fenetilamin. Snov je bila predmet kritičnega pregleda že novembra 2015 na 37. zasedanju Strokovnega odbora SZO za odvisnost od drog. Odbor je takrat priporočil, naj se za 4-fluoroamfetamin ne uvede mednarodni nadzor, ker ni bilo zadostnih podatkov v zvezi z odvisnostjo, zlorabo in tveganji za javno zdravje, vendar naj bo snov pod nadzorom. Večina novih zbranih podatkov izhaja iz Evrope ter kaže na povečano uporabo in priljubljenost, vse več pa je tudi prijav, povezanih s hudimi škodljivimi učinki, vključno z resno kardiovaskularno toksičnostjo. Obstajajo zadostni dokazi, da se 4-fluoroamfetamin zlorablja ali da je verjetno, da se zlorablja, in lahko pomeni javni zdravstveni in družbeni problem, kar upravičuje uvrstitev snovi pod mednarodni nadzor. Zato SZO priporoča, da se 4-fluoroamfetamin uvrsti v Tabelo II Konvencije o psihotropnih substancah.
            
            
               (28)Evropski center za spremljanje drog in zasvojenosti z drogami spremlja 4-fluoroamfetamin kot novo psihoaktivno snov pod pogoji Sklepa 2005/387/PNZ. 4-fluoroamfetamin je bil odkrit v 21 državah članicah. Je v prosti prodaji na trgu in se pogosto meša z amfetaminom ali prodaja kot amfetamin. Povezan je z resnimi neželenimi dogodki, tudi s smrtmi.
            
            
               (29)Zato bi morale države članice zastopati stališče, da se 4-fluoroamfetamin (4-FA) doda v Tabelo II Konvencije o psihotropnih substancah.
            
            
               (30)Glede na oceno strokovnega odbora je stopnja tveganja za javno zdravje in družbo, povezana z zlorabo AB-PINACA (N-[(2S)-1-amino-3-metil-1-oksobutan-2-il]-1-pentil-1H-indazol-3-karboksamid), precejšnja. AB-PINACA je sintetični agonist kanabinoidnih receptorjev. Obstajajo zadostni dokazi, da se zlorablja ali da je verjetno, da se zlorablja, in lahko pomeni javni zdravstveni in družbeni problem, kar upravičuje uvrstitev snovi pod mednarodni nadzor. Zato SZO priporoča, da se AB-PINACA uvrsti v Tabelo II Konvencije o psihotropnih substancah.
            
            
               (31)Evropski center za spremljanje drog in zasvojenosti z drogami spremlja AB-PINACA kot novo psihoaktivno snov pod pogoji Sklepa 2005/387/PNZ. AB-PINACA je bil odkrit v 12 državah članicah. Je v prosti prodaji na trgu.
            
            
               (32)Zato bi morale države članice zastopati stališče, da se AB-PINACA doda v Tabelo II Konvencije o psihotropnih substancah.
            
            
               (33)Glede na oceno strokovnega odbora je stopnja tveganja za javno zdravje in družbo, povezana z zlorabo AB-CHMINACA (N-(1-amino-3-metil-1-oksobutan-2-il)-1-(cikloheksilmetil)-1H-indazol-3-karboksamid), precejšnja. AB-CHMINACA je sintetični agonist kanabinoidnih receptorjev z aminoalkilindazolsko strukturo, ki se uporablja kot aktivna snov proizvodov, ki se prodajajo kot nadomestki kanabisa. Za AB-CHMINACA ni znana terapevtska ali medicinska uporaba. Obstajajo zadostni dokazi, da se zlorablja ali da je verjetno, da se zlorablja, in lahko pomeni javni zdravstveni in družbeni problem, kar upravičuje uvrstitev snovi pod mednarodni nadzor. Zato SZO priporoča, da se AB-CHMINACA uvrsti v Tabelo II Konvencije o psihotropnih substancah.
            
            
               (34)Evropski center za spremljanje drog in zasvojenosti z drogami spremlja AB-CHMINACA kot novo psihoaktivno snov pod pogoji Sklepa 2005/387/PNZ. AB-CHMINACA je bil odkrit v 24 državah članicah. Je v prosti prodaji na trgu. Povezan je z resnimi neželenimi dogodki, vključno z vsaj 31 smrtmi. Za AB-CHMINACA Evropski center za spremljanje drog in zasvojenosti z drogami izvaja ocene tveganja. Evropska komisija je 18. decembra 2017 za AB-CHMINACA predlagala uvedbo nadzornih ukrepov na podlagi Sklepa 2005/387/PNZ
                  25
               .
            
            
               (35)Zato bi morale države članice zastopati stališče, da se AB-CHMINACA doda v Tabelo II Konvencije o psihotropnih substancah.
            
            
               (36)Glede na oceno strokovnega odbora je stopnja tveganja za javno zdravje in družbo, povezana z zlorabo 5F-PB-22 (kinolin-8-il 1-(5-fluoropentil)-1H-indol-3-karboksilat), precejšnja. 5F-PB-22 je sintetični agonist kanabinoidnih receptorjev. Obstajajo zadostni dokazi, da se zlorablja ali da je verjetno, da se zlorablja, in lahko pomeni javni zdravstveni in družbeni problem, kar upravičuje uvrstitev snovi pod mednarodni nadzor. Zato SZO priporoča, da se 5F-PB-22 uvrsti v Tabelo II Konvencije o psihotropnih substancah.
            
            
               (37)Evropski center za spremljanje drog in zasvojenosti z drogami spremlja 5F-PB-22 kot novo psihoaktivno snov pod pogoji Sklepa 2005/387/PNZ. 5F-PB-22 je bil odkrit v štirih državah članicah. Je v prosti prodaji na trgu.
            
            
               (38)Zato bi morale države članice zastopati stališče, da se 5F-PB-22 doda v Tabelo II Konvencije o psihotropnih substancah.
            
         
         
            
               (39)Glede na oceno strokovnega odbora je stopnja tveganja za javno zdravje in družbo, povezana z zlorabo UR-144 ((1-pentil-1H-indol-3-il)(2,2,3,3-tetrametilciklopropil)metanon), precejšnja. UR-144 je sintetični agonist kanabinoidnih receptorjev, ki je bil predmet kritičnega pregleda že leta 2014 na 36. zasedanju Strokovnega odbora SZO za odvisnost od drog. Odbor je takrat priporočil, naj bo UR-144 pod nadzorom zaradi pomanjkanja znanstvenih podatkov o primerih zastrupitve brez smrtnega izida in s smrtnim izidom, ki se nanašajo samo na UR-144. Zdaj obstajajo zadostni dokazi, da se UR-144 zlorablja ali da je verjetno, da se zlorablja, in lahko pomeni javni zdravstveni in družbeni problem, kar upravičuje uvrstitev snovi pod mednarodni nadzor. Zato SZO priporoča, da se UR-144 uvrsti v Tabelo II Konvencije o psihotropnih substancah.
            
            
               (40)Evropski center za spremljanje drog in zasvojenosti z drogami spremlja UR-144 kot novo psihoaktivno snov pod pogoji Sklepa 2005/387/PNZ. UR-144 je bil odkrit v 16 državah članicah. Je v prosti prodaji na trgu. Povezan je z resnimi neželenimi dogodki in zanj je bilo v sistemu zgodnjega opozarjanja Unije objavljeno opozorilo, povezano z javnim zdravjem.
            
            
               (41)Zato bi morale države članice zastopati stališče, da se UR-144 doda v Tabelo II Konvencije o psihotropnih substancah.
            
            
               (42)Glede na oceno strokovnega odbora je stopnja tveganja za javno zdravje in družbo, povezana z zlorabo 5F-ADB (5F-MDMB-PINACA; metil 2-{[1-(5-fluoropentil)-1H-indazol-3-karbonil]amino}-3,3-dimetilbutanoat), precejšnja. 5F-ADB je sintetični agonist kanabinoidnih receptorjev z aminoalkilindazolsko strukturo, ki se uporablja kot aktivna snov proizvodov, ki se prodajajo kot nadomestki kanabisa. Za 5F-ADB ni znana terapevtska ali medicinska uporaba. Obstajajo zadostni dokazi, da se zlorablja ali da je verjetno, da se zlorablja, in lahko pomeni javni zdravstveni in družbeni problem, kar upravičuje uvrstitev snovi pod mednarodni nadzor. Zato SZO priporoča, da se 5F-ADB uvrsti v Tabelo II Konvencije o psihotropnih substancah.
            
            
               (43)Evropski center za spremljanje drog in zasvojenosti z drogami spremlja 5F-ADB kot novo psihoaktivno snov pod pogoji Sklepa 2005/387/PNZ. 5F-ADB je bil odkrit v 25 državah članicah. Je v prosti prodaji na trgu. Povezan je z resnimi neželenimi dogodki, vključno z vsaj 28 smrtmi. Za 5F-ADB Evropski center za spremljanje drog in zasvojenosti z drogami izvaja ocene tveganja. Evropska komisija je 15. decembra 2017 za 5F-ADB predlagala uvedbo nadzornih ukrepov na podlagi Sklepa 2005/387/PNZ
                  26
               .
            
            
               (44)Zato bi morale države članice zastopati stališče, da se 5F-ADB doda v Tabelo II Konvencije o psihotropnih substancah.
            
            
               (45)Primerno je določiti stališče, ki se zastopa v imenu Unije v Komisiji ZN za droge, saj bodo sklepi o vključitvi 12 novih snovi v tabele zadevnih konvencij ZN lahko odločilno vplivali na vsebino prava EU, in sicer na Okvirni sklep 2004/757/PNZ in Sklep 2005/387/PNZ.
            
            
               (46)Stališče Unije izrazijo države članice, ki so članice Komisije ZN za droge, pri čemer nastopijo skupaj.
            
            
               (47)Okvirni sklep 2004/757/PNZ in Sklep 2005/387/PNZ sta za Dansko zavezujoča, zato Danska sodeluje pri sprejetju in uporabi tega sklepa.
            
            
               (48)Okvirni sklep 2004/757/PNZ in Sklep 2005/387/PNZ sta za Irsko zavezujoča, zato Irska sodeluje pri sprejetju in uporabi tega sklepa.
            
            
               (49)Okvirni sklep 2004/757/PNZ in Sklep 2005/387/PNZ za Združeno kraljestvo nista zavezujoča, zato Združeno kraljestvo ne sodeluje pri sprejetju tega sklepa, ki zanj ni zavezujoč in se v njem ne uporablja –
            
            
               SPREJEL NASLEDNJI SKLEP:
            
            
               Člen 1
            
            
               Stališče, ki ga v imenu Unije zastopajo države članice na enainšestdesetem zasedanju Komisije ZN za droge od 12. do 16. marca 2018, ko naj bi navedeni organ sprejel sklepe o vključitvi dodatnih snovi v tabele Enotne konvencije Združenih narodov o mamilih iz leta 1961, kakor je bila spremenjena s Protokolom iz leta 1972, in Konvencije Združenih narodov o psihotropnih substancah iz leta 1971, je določeno v Prilogi.
            
            
               Člen 2
            
            
               Stališče iz člena 1 izrazijo države članice, ki so članice Komisije ZN za droge, pri čemer nastopijo skupaj.
            
            
               Člen 3
            
            
               Ta sklep je naslovljen na države članice v skladu s Pogodbama.
            
            
            
               V Bruslju,
            
         
         
            
               
                     Za Svet
               
               
                     Predsednik
               
            
         
         
            
                  
                     (1)
                  
                        Zbirka pogodb Združenih narodov, zvezek 978, št. 14152.
               
               
                  
                     (2)
                  
                        Zbirka pogodb Združenih narodov, zvezek 1019, št. 14956.
               
               
                  
                     (3)
                  
                        Avstrija, Belgija, Češka, Francija, Hrvaška, Italija, Madžarska, Nemčija, Nizozemska, Slovaška, Španija in Združeno kraljestvo.
               
               
                  
                     (4)
                  
                        Ustna izjava na ponovnem sklicu 60. zasedanja Komisije ZN za droge 8. decembra 2017; glej tudi odlomek poročila 39. srečanja Strokovnega odbora za odvisnost od drog (http://www.who.int/mason/entity/medicines/news/2017/letter-DG-39thECDDrecommendations.pdf).
               
               
                  
                     (5)
                  
                        UL L 335, 11.11.2004, str. 8.
               
               
                  
                     (6)
                  
                        Izvedbeni sklep Sveta (EU) 2017/1774 z dne 25. septembra 2017 o uvedbi nadzornih ukrepov za N-(1-fenetilpiperidin-4-il)-N-fenilakrilamid (akriloilfentanil) (UL L 251, 29.9.2017, str. 21).
               
               
                  
                     (7)
                  
                        Izvedbeni sklep Sveta (EU) 2017/2170 z dne 15. novembra 2017 o uvedbi nadzornih ukrepov za N-fenil-N-[1-(2-feniletil)piperidin-4-il]furan-2-karboksamid (furanilfentanil) (UL L 306, 22.11.2017, str. 19).
               
               
                  
                     (8)
                  
                        UL L 127, 20.5.2005, str. 32.
               
               
                  
                     (9)
                  
                        COM(2017) 756, COM(2017) 757, COM(2017) 758, COM(2017) 759, COM(2017) 764, COM(2017) 765, COM(2017) 766.
               
               
                  
                     (10)
                  
                        COM(2017) 72 final.
               
               
                  
                     (11)
                  
                        Svet za splošne zadeve ga je sprejel 7. marca 2017.
               
               
                  
                     (12)
                  
                        Sodba Sodišča Evropske unije z dne 7. oktobra 2014, Nemčija proti Svetu, C-399/12, ECLI:EU:C:2014:2258, točke 61–64.
               
               
                  
                     (13)
                  
                        Člen 3(7) Konvencije o mamilih, člen 2(7) Konvencije o psihotropnih substancah.
               
               
                  
                     (14)
                  
                        Glej Sklep Komisije 2014/858/EU z dne 1. decembra 2014 o uradnem obvestilu Združenega kraljestva Velika Britanija in Severna Irska, da želi sodelovati pri aktih Unije na področju policijskega in pravosodnega sodelovanja v kazenskih zadevah, sprejetih pred začetkom veljavnosti Lizbonske pogodbe, ki niso del schengenskega pravnega reda (UL L 345, 1.12.2014, str. 6). Točki 29 in 33 Seznama aktov Unije s področja policijskega in pravosodnega sodelovanja v kazenskih zadevah, ki so bili sprejeti pred začetkom veljavnosti Lizbonske pogodbe in se od 1. decembra 2014 ne uporabljajo več za Združeno kraljestvo na podlagi drugega stavka člena 10(4) Protokola (št. 36) o prehodni ureditvi (UL C 430, 1.12.2014, str. 17).
               
               
                  
                     (15)
                  
                        Zbirka pogodb Združenih narodov, zvezek 978, št. 14152.
               
               
                  
                     (16)
                  
                        Zbirka pogodb Združenih narodov, zvezek 1019, št. 14956.
               
               
                  
                     (17)
                  
                        Okvirni sklep Sveta 2004/757/PNZ z dne 25. oktobra 2004 o opredelitvi minimalnih določb glede elementov kaznivih dejanj in kazni na področju nedovoljenega prometa s prepovedanimi drogami (UL L 335, 11.11.2004, str. 8).
               
               
                  
                     (18)
                  
                        Ustna izjava na ponovnem sklicu 60. zasedanja Komisije ZN za droge 8. decembra 2017; glej tudi odlomek poročila 39. srečanja Strokovnega odbora za odvisnost od drog (http://www.who.int/mason/entity/medicines/news/2017/letter-DG-39thECDDrecommendations.pdf).
               
               
                  
                     (19)
                  
                        Sklep Sveta 2005/387/PNZ o izmenjavi podatkov, oceni tveganja in nadzoru nad novimi psihoaktivnimi snovmi (UL L 127, 20.5.2005, str. 32).
               
               
                  
                     (20)
                  
                        Predlog izvedbenega sklepa Sveta o uvedbi nadzornih ukrepov za novo psihoaktivno snov metil 1-(2-feniletil)-4-[fenil(propanoil)amino]piperidin-4-karboksilat (karfentanil) (COM(2017) 765).
               
               
                  
                     (21)
                  
                        Izvedbeni sklep Sveta (EU) 2017/2170 z dne 15. novembra 2017 o uvedbi nadzornih ukrepov za N-fenil-N-[1-(2-feniletil)piperidin-4-il]furan-2-karboksamid (furanilfentanil) (UL L 306, 22.11.2017, str. 19).
               
               
                  
                     (22)
                  
                        Izvedbeni sklep Sveta (EU) 2017/1774 z dne 25. septembra 2017 o uvedbi nadzornih ukrepov za N-(1-fenetilpiperidin-4-il)-N-fenilakrilamid (akriloilfentanil) (UL L 251, 29.9.2017, str. 21).
               
               
                  
                     (23)
                  
                        Predlog izvedbenega sklepa Sveta o uvedbi nadzornih ukrepov za novo psihoaktivno snov N-(4-fluorofenil)-2-metil-N-[1-(2-feniletil)piperidin-4-il)propanamid (4-fluoroizobutirilfentanil) (COM(2017) 756).
               
               
                  
                     (24)
                  
                        Predlog izvedbenega sklepa Sveta o uvedbi nadzornih ukrepov za novo psihoaktivno snov N-fenil-N-[1-(2-feniletil)piperidin-4-il]oksolan-2-karboksamid (tetrahidrofuranilfentanil; THF-F) (COM(2017) 759).
               
               
                  
                     (25)
                  
                        Predlog izvedbenega sklepa Sveta o uvedbi nadzornih ukrepov za novo psihoaktivno snov N-(1-amino-3-metil-1-oksobutan-2-il)-1-(cikloheksilmetil)-1H-indazol-3-karboksamid (AB-CHMINACA) (COM(2017) 758).
               
               
                  
                     (26)
                  
                        Predlog izvedbenega sklepa Sveta o uvedbi nadzornih ukrepov za novo psihoaktivno snov metil 2-{[1-(5-fluoropentil)-1H-indazol-3-karbonil]amino}-3,3-dimetilbutanoat (5F-MDMB-PINACA) (COM(2017) 766).
               
            
      
    ---documentbreak--- 
      
         
               EVROPSKA KOMISIJA
            Bruselj,12.1.2018
            COM(2018) 31 final
            PRILOGA
            k
            predlogu SKLEPA SVETA
            o stališču, ki se zastopa v imenu Evropske unije na enainšestdesetem zasedanju Komisije ZN za droge o vključitvi snovi v tabele v okviru Enotne konvencije o mamilih iz leta 1961, kakor je bila spremenjena s Protokolom iz leta 1972, in Konvencije o psihotropnih substancah iz leta 1971
            
               
         
         
            
               PRILOGA
            
            
               Stališče, ki ga zastopajo države članice, ki so članice Komisije ZN za droge, pri čemer nastopijo skupaj v interesu Unije, na enainšestdesetem zasedanju Komisije ZN za droge 12. do 16. marca 2018 v zvezi s spremembami področja nadzora snovi:
            
            
            
               (1)Karfentanil je treba vključiti v tabeli I in IV Konvencije o mamilih.
            
            
               (2)Okfentanil je treba vključiti v Tabelo I Konvencije o mamilih.
            
            
               (3)Furanilfentanil (Fu-F) je treba vključiti v Tabelo I Konvencije o mamilih.
            
            
               (4)Akriloilfentanil (akrilfentanil) je treba vključiti v Tabelo I Konvencije o mamilih.
            
            
               (5)4-fluoroizobutirfentanil (4-FIBF, pFIBF) je treba vključiti v Tabelo I Konvencije o mamilih.
            
            
               (6)Tetrahidrofuranilfentanil (THF-F) je treba vključiti v Tabelo I Konvencije o mamilih.
            
            
               (7)4-fluoroamfetamin (4-FA) je treba vključiti v Tabelo II Konvencije o psihotropnih substancah.
            
            
               (8)AB-PINACA je treba vključiti v Tabelo II Konvencije o psihotropnih substancah.
            
            
               (9)AB-CHMINACA je treba vključiti v Tabelo II Konvencije o psihotropnih substancah.
            
            
               (10)5F-PB-22 je treba vključiti v Tabelo II Konvencije o psihotropnih substancah.
            
            
               (11)UR-144 je treba vključiti v Tabelo II Konvencije o psihotropnih substancah.
            
            
               (12)5F-ADB je treba vključiti v Tabelo II Konvencije o psihotropnih substancah.